SELETUSKIRI

1.ETTEPANEKU TAUST

•Ettepaneku põhjused ja eesmärgid

Käesolev ettepanek on üks osa ambitsioonikast välisinvesteeringute kavast, mille komisjon tegi teatavaks oma 7. juuni 2016. aasta teatises Euroopa rände tegevuskava alusel uue ELi ja kolmandate riikide partnerlusraamistiku loomise kohta. Euroopa Ülemkogu kiitis välisinvesteeringute kava heaks 28. juunil 2016. Kava eesmärk on kõrvaldada rände algpõhjused ning aidata kaasa säästva arengu eesmärkide saavutamisele. Käesoleva ettepanekuga tehakse kaks muudatust nõukogu 25. mai 2009. aasta määrusesse (EÜ, Euratom) nr 480/2009. Lisaks esitatakse ka seadusandlik ettepanek muuta Euroopa Parlamendi ja nõukogu 16. aprilli 2014. aasta otsust 466/2014/EL, millega antakse Euroopa Investeerimispangale ELi tagatis liiduväliste investeerimisprojektide toetamiseks sõlmitud finantseerimistehingutest tekkida võiva kahjumi puhuks. Nende ettepanekutega laiendatakse kvantitatiivselt ja kvalitatiivselt EIP välislaenude andmise volitusi, võimaldades EIP-l hakata panustama välisinvesteeringute kavasse. See võimaldab EIP-l hakata kiiresti osalema välisinvesteeringute kava eesmärkide täitmises, pakkudes erasektorile täiendavaid rahastamisvõimalusi.

Selleks et aidata kõrvaldada rände algpõhjuseid, teeb komisjon ettepaneku anda EIP-le täiendav volitus anda laenusid erasektorile. Erasektorile laenude andmise volitusega saaks liit õiguse saada EIP finantseerimistehingute raames riskipreemiatulu. Need tulud kantaks välistegevuse tagatisfondi, mis tegutseb vastavalt nõukogu 25. mai 2009. aasta määrusele (EÜ, Euratom) nr 480/2009.

See osa tagatisfondi ülejäägist, mis ületab 10 % tagasimaksmata laenude kogusummast, makstakse tagasi ELi eelarvesse. Selle korrektsiooni eesmärk on kaitsta eelarvet paremini EIP rändekriisiga seotud tehingute võimaliku täiendava makseviivituse riski eest.

Seni on tagatisfondi varasid hallanud Euroopa Investeerimispank. Komisjonil on suured kogemused selliste finantstehingute haldamisega. Ta on valmis tagatisfondi iseseisvalt haldama, mis olemasoleva organisatsiooni ja seniste heade tulemuste põhjal lihtsustaks ja kontsentreeriks komisjoni tegevust varahalduse valdkonnas. Euroopa Strateegiliste Investeeringute Fondi tagatisfondi haldamine on tehtud komisjoni ülesandeks. Seetõttu tuleks tagatisfondi varade haldamine usaldada Euroopa Komisjonile.

•Kooskõla poliitikavaldkonnas praegu kehtivate õigusnormide ja muude liidu tegevuspõhimõtetega

Käesolev ettepanek on olulise liidu poliitikaalgatuse – välisinvesteeringute kava – keskne osa. See sisaldab välisinvesteeringute kava toimimiseks vajalikke lisasätteid. Eelkõige antakse sellega EIP-le volitus anda laenusid erasektorile. Ühtlasi teeb komisjon ettepaneku muuta Euroopa Parlamendi ja nõukogu määrust (EL, Euratom) nr 966/2012 (finantsmäärus) ning lisada sellele uue jao eelarvegarantiide kohta, nähes ette ühise õigusraamistiku tingimusliku kohustustega seotud liidu garantiide jaoks ja ühiselt rahastatava fondi, mida haldab komisjon. Käesolevas ettepanekus esitatud sätted on kooskõlas finantsmääruse läbivaatamise ettepaneku sätetega.

2.ÕIGUSLIK ALUS, SUBSIDIAARSUS JA PROPORTSIONAALSUS

•Õiguslik alus

Euroopa Liidu toimimise lepingu artiklid 209 ja 212.

•Proportsionaalsus

Ettepanek sisaldab välisinvesteeringute kava toimimiseks vajalikke lisasätteid. Eelkõige antakse sellega EIP-le volitus anda laenusid erasektorile.

•Subsidiaarsus (ainupädevusse mittekuuluva valdkonna puhul)

ELi lepingu artikliga 5 sätestatud subsidiaarsuse ja proportsionaalsuse põhimõtte kohaselt ei suuda liikmesriigid piisaval määral saavutada kavandatavate meetmete eesmärke ja neid oleks parem saavutada Euroopa Liidu tasandil. Meetmete ulatust ja toimet arvesse võttes saab taotletavaid eesmärke paremini täita liidu tasandi meetmetega, kuna liikmesriikide finantsasutuste suutlikkus on erinev.

3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED